Un român a găsit un melc în salata pe care a comandat-o pe terasa unui local din Sibiu. Nemulțumit de situație, a lăsat o recenzie de o stea localului pe Google. Reacția restaurantului a fost promptă pe rețelele de socializare: „Melcul găsit în salată este o dovadă vie a naturii noastre ecologice”.
Terasa Esplanada din cadrul Păstrăvăriei Sadu din Sibiu a avut parte de o recenzie proastă, dar și de o reclamă bună pentru prospețimea ingredientelor ecologice.
Incidentul de luni, 27 mai, l-a surprins pe clientul care a lăsat o recenzie restaurantului pe Google, lăudând frumusețea peisajului, chiar dacă a dat o singură stea localului.
Echipa de la restaurant a explicat pe Facebook că a luat toate măsurile pentru a se recompensa față de client, i-au oferit o altă porție din partea casei și nu i-au luat niciun ban clientului pentru consumația care includea și băuturi.
„Vă mulțumim pentru recenzie și pentru că ne-ați semnalat problema. Ne pare rău pentru experiența neplăcută cu salata noastră. Vă asigurăm că salata noastră provine din solariile proprii, unde nu folosim pesticide, ceea ce garantează că este bio. Melcul găsit în salată este o dovadă vie a naturii noastre ecologice. Pentru a controla limacșii, folosim rațe indiene, dar din păcate, unul a scăpat neobservat. Colegul responsabil de spălarea salatei a primit un avertisment serios. Vă asigurăm că am luat măsuri pentru a preveni astfel de incidente în viitor. Mulțumim pentru înțelegere și sperăm că banii returnați si oferirea altei porții din partea casei (pe care ați refuzat-o) să vă facă să reveniți pentru a vă bucura de produsele noastre proaspete și naturale”, a fost mesajul publicat pe Facebook.
Angajatul responsabil pentru incidentul neplăcut nu a scăpat însă doar cu avertismentul, ci și-a pierdut locul de muncă, au explicat reprezentanții localului.
„Colegul care a făcut greșeala a fost concediat, la un astfel de loc nu pot exista asemenea erori”, a explicat managerul, citat de Ora de Sibiu.